รองนายกรัฐมนตรี ตรวจสถานการณ์ลุ่มน้ำลำเชียงไกร สั่งเร่งช่วยผู้ประสบภัยและซ่อมอ่างลําเชียงไกร
พลเอก ประวิตร วงษ์สุวรรณ รองนายกรัฐมนตรี ในผู้อำนวยการกองอำนวยการน้ำแห่งชาติ ปฏิบัติราชการพร้อมคณะ ในพื้นที่เทศบาลตำบลบัลลังก์ อำเภอโนนไทย จังหวัดนครราชสีมา ติดตามความพร้อมการบริหารจัดการน้ำหลาก ในพื้นที่ลุ่มน้ำลำเชียงไกร โดยมีนายวิเชียร จันทรโณทัย ผู้ว่าราชการจังหวัดนครราชสีมา ให้การต้อนรับพลเอก ประวิตร และคณะ รับฟังการบรรยายสรุปสถานการณ์น้ำในภาพรวมของ จังหวัดนครราชสีมาและลุ่มน้ำลำเชียงไกร สืบเนื่องจากอิทธิพลของพายุดีเปรสชั่น "เตี้ยนหมู่" ทำให้ฝนตกหนักส่งผลให้เกิดภาวะน้ำท่วมในพื้นที่เสี่ยง หลายจังหวัด ซึ่งจังหวัดนครราชสีมา เป็นจังหวัดหนึ่งที่ได้รับผลกระทบรุนแรง ประชาชนได้รับความเดือดร้อนจากภาวะน้ำท่วม น้ำหลาก ในหลายอำเภอ โดยเฉพาะพื้นที่ลุ่มน้ำลำเชียงไกร อาทิ อำเภอเทพารักษ์ ด่านขุนทด พระทองคำ โนนไทย โนนสูง และอำเภอเมืองบางส่วน จากนั้น พลเอก ประวิตร กล่าวมอบนโยบายให้แก่หน่วยงานที่รับผิดชอบ เร่งบูรณาการแก้ไขปัญหาน้ำท่วมขังและช่วยเหลือพี่น้องประชาชนอย่างเร่งด่วน และเร่งรัดซ่อมอ่างเก็บน้ำลำเชียงไกร เพื่อเก็บกักน้ำไว้ใช้ในฤดูแล้ง รวมทั้งเร่งก่อสร้างอ่างเก็บน้ำทับรั้งและอ่างซับประจาย ให้เสร็จตามกำหนด ให้จังหวัดและกรมชลประทาน วางแผนการรับน้ำหลากและเก็บน้ำสำรองไว้ใช้ในฤดูแล้งหน้า พร้อมทั้งให้มีการสร้างการรับรู้/ความเข้าใจเพื่อให้ประชาชนเกิดความมั่นใจ ในการใช้ชีวิตอย่างปลอดภัย รวมถึงการแจ้งเตือนให้ประชาชน ให้ทันต่อสถานการณ์ สำหรับการบริหารจัดการน้ำตาม 10 มาตรการรับมือฤดูฝน ซึ่ง ครม.อนุมัติแล้ว ต้องให้เสร็จตามแผนงานเพื่อการแก้ปัญหาน้ำในภาพรวม ได้อย่างยั่งยืนพลเอก ประวิตร เยี่ยมเยียนให้กำลังใจพี่น้องประชาชน อีกทั้งส่งกำลังใจไปให้พี่น้องประชาชนทุกพื้นที่ที่ได้รับผลกระทบจากภาวะน้ำท่วม ณ เทศบาลตำบลบัลลังก์ โดยมอบถุงยังชีพจำนวน 100 ถุง เพื่อบรรเทาความเดือดร้อนให้กับพี่น้องประชาชน ก่อนเดินทางต่อไปยังบริเวณก่อสร้างอาคารบังคับน้ำ อ่างเก็บน้ำลำเชียงไกรตอนล่าง เพื่อตรวจสภาพ การชำรุดและปริมาณน้ำ ซึ่งได้สั่งการให้กรมชลประทาน วางแผนซ่อมแซมให้แล้วเสร็จโดยเร็ว